Zilele Porților Deschise la Facultatea de Chimie a Universității din București

În perioada 17-25 aprilie 2024, Facultatea de Chimie a Universității din București invită elevii, studenții, profesorii și persoanele interesate de efervescenta lume a chimiei la Zilele Porților Deschise. 
În cadrul evenimentului, atât în format fizic cât și online, se vor desfășura activități didactice, prezentări și ateliere experimentale, oferind astfel participanților o varietate de modalități  de învățare și explorare a subiectelor legate de chimie.
Astfel, cei interesați vor putea afla informații detaliate despre oferta educațională a Facultății de Chimie și despre procesul de admitere pentru anul universitar 2024-2025, precum și despre bursele disponibile, opțiunile de cazare în cămine şi, în general, aspectele legate de viaţa de student chimist la UB. 
Participanților li s-au pregătit tururi virtuale ale laboratoarelor facultății și prezentări ale programelor de internship, stagiilor de practică profesională/de specialitate și pedagogică, ale activităților extracurriculare și proiectelor educaționale care se derulează în Facultatea de Chimie, astfel încât ei să își formeze o imagine cât mai clară asupra proceselor de învățare și dezvoltare profesională pe care le pot obține în această facultate. De asemenea, vor avea loc întȃlniri de prezentare a programelor ERASMUS+ și CIVIS, care oferă studenților oportunități de a studia în străinătate, a explora culturi noi în vederea dezvoltării lor academice și interculturale.
Mai multe informații despre oferta educațională a Facultății de Chimie a UB, care include patru specializări pentru ciclul de licență – Chimie, Biochimie tehnologică, Chimie medicală, Chimie farmaceutică; patru programe de masterat – Chemistry of Advanced Materials (în limba engleză), Biomolecule, Chimia medicamentelor şi produselor cosmetice, Master didactic în chimie; precum şi programul de doctorat, pot fi obținute accesând atât site-ul oficial al facultății, cât și cel dedicat admiterii la UB.
Facultatea de Chimie a Universității din București îi invită la Zilele Porților Deschise pe toți elevii pasionați de chimie, pe liceenii interesați de admiterea la facultate, pe cadrele didactice din mediul preuniversitar și pe studenții care doresc să își continue studiile în cadrul unui program de master sau/şi doctorat.
Pentru detalii și informații suplimentare, cei interesați pot consulta programul integral al ediției din 2024 al „Zilelor Porților Deschise” la Facultatea de Chimie care poate fi accesat pe site-ul facultății aici sau pe pagina de Facebook.
„Vă așteptăm cu drag să explorați fascinanta lume a chimiei și să descoperiți toate oportunitățile pe care le oferim” este invitația pe care comunitatea academică a facultății o adresează către toți cei interesați de domeniul chimie.
